钦定古今图书集成/明伦汇编/闺媛典/第028卷 > 后魏骠骑将军荆州刺史贺拔夫人元氏墓志
## 钦定古今图书集成/明伦汇编/闺媛典/第028卷 > 后魏骠骑将军荆州刺史贺拔夫人元氏墓志

铭　　　　　　　　　　　　　《前人》。

在河之洲，闻君子之配德，言采其蕨，见夫人之有礼。
用之风化，人伦厚焉。夫人讳安，字大罗，河南洛阳人
也。祖某，京兆康王。父昭，骠骑大将军、开府仪同三司、
录尚书、司州牧、汝阳郡王。跗萼雄图，阶基霸迹，公卿
之室，将相惟国惟家。夫人能修法度，无思犯礼，恭俭
节用，任能进贤。大统五年，封乐安公主，归于贺拔氏，
时年十三。思事忧勤，化成妇德。彤管载晖，《棠棣》早茂。
及乎讴歌有归，褕狄降等辅佐君子，犹安其室。周天
和元年，乃封章武郡君。霜露不居，风烟飘忽，遘疾累
旬，奄捐馆舍。以周天和四年二月二十六日，薨于长
安万年里，春秋五十有二。诏赠顿丘国夫人，礼也。即
以其年三月二十日，归葬于咸阳之石安原。既异乘
鸾，翻然永去，虽非舞鹤，即掩泉门，欲志佳城，乃为铭
曰“逖矣雄谋，悠哉霸辙，九服潜运，三川中竭，卿相连镳，
贤才舞绝，琬琰令淑，施衿结褵，方之棠棣，譬以螽斯，
既全妇德，还称母仪，逝水滔滔，危途冉冉，问药无对，
蒸丹不验，狄服空陈，弦机虚掩，郭门路转，哀挽途穷，
陇深结雾，松高聚风。春兰秋菊，唯始唯终。”